b'\n_START_ARTICLE_\nLete\xc4\x8da riba (ozvezdje)\n_START_SECTION_\nZgodovina\n_START_PARAGRAPH_\nLete\xc4\x8da riba je eno od 12 ozvezdij, ki jih je Petrus Plancius ustvaril po opazovanjih Pietra Dirkszoona Keyserja in Fredericka de Houtmana. Prvi\xc4\x8d je bil upodobljen na globusu Petrusa Planciusa iz leta 1598. Imenoval ga je Vliegendenvis (lete\xc4\x8da riba)._NEWLINE_Leta 1603 ga je Bayer vklju\xc4\x8dil v zvezdni atlas\xc2\xa0Uranometria pod imenom Piscis Volans, Lete\xc4\x8da riba. John Herschel je predlagal skraj\xc5\xa1anje imena, saj je to po\xc4\x8del tudi sam Lacaille. To na\xc4\x8delo je postalo splo\xc5\xa1no veljavno._NEWLINE_Lete\xc4\x8da riba predstavlja vrsto tropske ribe, ki lahko sko\xc4\x8di iz vode in s krili jadra \xc4\x8dez nebo. Ribo so pogosto upodobili kot da sledi ladji-ozvezdju Argo Navis, lovi pa jo sosednje ozvezdje Zlate ribe.\n_START_SECTION_\nZna\xc4\x8dilnosti\n_START_PARAGRAPH_\nLete\xc4\x8da riba je obkro\xc5\xbeena z Gredljem na severu in vzhodu, Slikarjem na severozahodu, Zlato ribo na zahodu, Mizo na jugozahodu in Kameleonom na jugovzhodu. Pokrivna obmo\xc4\x8dje 141 kvadratnih stopinj, s \xc4\x8dimer se uvr\xc5\xa1\xc4\x8da na 76. mesto med 88 sodobnimi ozvezdji. Tri\xc4\x8drkovna oznaka za ozvezdje Mednarodne astronomske zveze iz leta 1992 je "Vol\'. Uradne meje ozvezdja je leta 1930 za\xc4\x8drtal belgijski astronom Eug\xc3\xa8ne Delporte in jih opredelil s \xc5\xa1tirikotnikom.\n_START_SECTION_\nZvezde\n_START_PARAGRAPH_\nNajsvetlej\xc5\xa1e zvezde v Lete\xc4\x8di ribi so:_NEWLINE_\xce\xb3\xc2\xb2 Lete\xc4\x8de ribe (navidezni sij 3,62, 142 svetlobnih let od Zemlje, oran\xc5\xbena orjakinja razreda K0III)_NEWLINE_\xce\xb2 Lete\xc4\x8de ribe (navidezni sij 3,75, 107,5 svetlobnih let, oran\xc5\xbena zvezda razreda K2III)_NEWLINE_\xce\xb6 Lete\xc4\x8de ribe (dvojna zvezda z navideznim sijem 3,93, 141 svetlobnih let, orjakinja razreda K0III)_NEWLINE_\xce\xb4 Lete\xc4\x8de ribe (navidezni sij 3,97, 740 svetlobnih let, svetla orjakinja razreda F6II)_NEWLINE_\xce\xb1 Lete\xc4\x8de ribe (dvojna zvezda z navideznim sijem 4,00, 125 svetlobnih let, A: razred kA3hA5mA5 V)_NEWLINE_\xce\xb5 Lete\xc4\x8de ribe (sistem \xc5\xa1tirih zvezd z navideznim sijem 4,33, 560 svetlobnih let, primarna komponenta je dvojna zvezda, modro-bela orjakinja razreda B5III, posamezni komponenti B6IV in B8)_NEWLINE_HD 76700 je okoli 195 svetlobnih let oddaljena Soncu podobna zvezda s potrjenimi planeti.'